Kokeilun kohdejoukkoon kuuluvat yritykset poimitaan Verohallinnon rekisteritiedoista. Poimintahetken tilanne määrittää sen, kuuluuko yritys kohdejoukkoon. Poiminta tehdään mahdollisimman nopeasti kokeilun alettua. Jos kokeilussa tarvitaan toinen vaihe, kohdejoukko määritetään uudestaan mahdollisimman pian ensimmäisen vaiheen päättymisen jälkeen. Verohallinto luovuttaa Kaakkois-Suomen TE-toimistolle tiedot kohdejoukkoon kuuluvista yrityksistä.
Kaakkois-Suomen TE-toimisto valitsee satunnaisotannalla kohdejoukosta kokeilu- ja verrokkiryhmän. Satunnaistaminen suoritetaan siten, että kaikilla kohdejoukkoon kuuluvilla yrityksillä on yhdenvertainen mahdollisuus valikoitua kokeilu- ja verrokkiryhmään. Läpinäkyvyyden edistämiseksi satunnaistamisessa käytettävät ohjelmointikomennot julkaistaan etukäteen.
Oletettujen vaikutusten havaitsemiseksi rekrytointitukea käyttäviä yrityksiä tulisi olla vähintään 900. Koska tuen käyttöasteesta eli siitä, kuinka suuri osuus yrityksistä hyödyntää tukea, ei ole etukäteen varmaa tietoa, kokeilu toteutetaan vaiheistettuna. Kokeiluryhmään valitaan ensimmäisessä vaiheessa 3 500 yritystä ja verrokkiryhmään 20 000 yritystä.
Jos ensimmäisen vaiheen kokeiluryhmän puitteissa ei saavuteta riittävästi tukea käyttäviä yrityksiä, käynnistetään kokeilun ensimmäistä vaihetta täydentävä toinen vaihe. Toisen vaiheen kokeilu- ja verrokkiryhmän koko määritellään ottaen huomioon tuen käyttöaste ensimmäisessä vaiheessa. Ensimmäisen vaiheen kokeilu- tai verrokkiryhmään kuuluva yritys ei voi kuulua toisen vaiheen kokeilu- tai verrokkiryhmään.
Vaiheistuksella pyritään turvaamaan sitä, että kokeilussa saavutetaan riittävä tukea hyödyntävien yritysten määrä, ja toisaalta ehkäisemään tilannetta, jossa tukeen käytettävissä oleva määräraha ei riittäisi kaikille kokeiluryhmän yrityksille, jotka haluavat hyödyntää tuen.